जिस सदना से भरी अदालत में बार-बार एफ.आई.आर. पढ़वाई जा रही थी, यह वही सदना थी जो कभी पूरे राज्य के आदिवासी अंचल की शान हुआ करती थी। यह वही सदना थी जिसने लम्बी कूद और चार सौ मीटर की दौड़ में, राज्य स्तर की प्रतियोगिताओं में स्वर्णपदक जीते थे, जिसे राज्य सरकार ने स्पोर्टस कोटे में राज्य के पुलिस बल में सीधे सब इन्स्पेक्टर के पद पर शामिल किया था। यह वही जांबाज़ सदना थी, जिसने कई नक्सल प्रभावित क्षेत्रों में पुलिस और नक्सलियों के बीच हुई मुठभेड़ों में अपनी जान जोखिम में डाल कर अपने विभाग के, अपने राज्य के, उसके नागरिकों के लिए ख़तरनाक लड़ाइयाँ लड़ी थीं। एक समय उसने गर्व से सबकी छाती चौड़ी कर दी थी। यह वही सदना थी, जो बचपन से अपने गाँव के पास से बहती नदी में अपनी छोटी सी नाव उतार कर, नदी के आखरी पड़ाव, नदी को समन्दर होता हुआ देखने वाले किनारों तक जाने के सपने देखा करती थी। यह वही मासूम सी सदना थी जो अपनी बीमार माँ के लिए जंगल से अपनी धोती के पल्लू में चिरौंजी और महुआ बीन कर ले आया करती थी, जो अपने सारे काम निपटा कर सूरज ढलने से पहले चट्टानों पर कोयले से लिख कर अपना पाठ याद किया करती थी, जो खेल के जी तोड़ अभ्यास में शरीर पर लगी चोटों को अपनी माँ से छुपा कर, उनपर जंगल की मिट्टी इस विश्वास के साथ लगा लिया करती थी कि उसके जंगलों की यह मिट्टी बड़े से बड़े घाव को भरने की ताक़त रखती है, पर इस बार यह मिट्टी उसका कोई घाव भर नहीं पा रही थी। उसके लिए जंगल, वहाँ का हवा-पानी, लोग सब अचानक ही बेगाने हो गए थे।